遊東安五峰閣凜然亭
作者：程洵
朝代：宋

paragraphs: 穹林擁精廬，奇石林端起。
玲瓏蛟兔穴，編綴東方齒。
峩峩倚高寒，落落負壯偉。
何人昔好事，誅薙發天閟。
傑閣冠其顛，幽亭踞其趾。
五峰天際來，縱臾供燕几。
吾聞零陵郡，地藴清淑氣。
法當産瑰奇，鍾秀乃在此。
何當蠟吾屐，盡攬入胸次。
融成九華詩，寫作菱溪記。
却笑奇章公，班班刻名字。